
Éghajlatvédelem a "Brüsszel-hatás" árnyékában: Az Európai Unió erdőirtásmentes termékekről szóló rendeletének hatásai a brazil kávéiparra

Az Európai Unió biztos alapokon nyugvó szabályozási hatalma révén olyan megkerülhetetlen előírásokat alkot, amelyek meghaladják a világ valamennyi országában hatályos jogszabályok elvárásait. A 2023-ban elfogadott erdőirtásmentes termékekről szóló rendelet mintapéldája az integráció kiterjedt szabályozói képességének. Amellett, hogy kitiltja az Unió piacáról az erdőirtásokhoz köthető termékeket, arra ösztönzi a piaci szereplőket, hogy megfeleljenek a legszigorúbb előírásoknak. Ha ugyanis eleget tesznek ezeknek a világ szinten is érvényesülő követelményeknek, nem csak az EU piacához nyernek hozzáférést, de továbbra is megőrzik kapcsolataikat az enyhébb feltételeket támasztó piacokkal. A rendelet tehát kiválóan szemlélteti a jelenséget mely a nemzetközi szakirodalomban „Brüsszel-hatás” néven vált ismertté.
A dolgozat keretein belül a brazíliai kávészektor vizsgálatára kerül sor a „Brüsszel-hatás” és az erdőirtásmentes termékekről szóló rendelet kontextusában. Brazília ugyanis, mint a világ legnagyobb kávétermelő országa és az Európai Unió egyik legjelentősebb kávéimportőre hatványozottan tapasztalja a brüsszeli szigor érvényesülését.
Kutatásomban a következő kérdésekre keresem a választ:
• Lesz-e szüksége Brazíliának külső anyagi segítségre ahhoz, hogy megfeleljen az erdőirtásmentes termékekről szóló rendelet előírásainak?
• Milyen változtatások és újítások szükségesek ahhoz, hogy a brazíliai kávészektor megfeleljen a rendelet előírásainak?
• Melyek a rendelet várható hatásai a brazíliai kávészektor szereplőire nézve?
• Hozzájárul-e a „Brüsszel-hatás” az éghajlatvédelmi törekvések megvalósulásához?
Kutatásom módszertana a témához illeszkedő szekunder kutatás, amely kiegészül a nemzetközi szakirodalom, a vonatkozó jogszabályi háttér és a kapcsolódó szekunder statisztikai adatok szintetizáló vizsgálatával. Továbbá a hatásvizsgálatok szempontrendszerét alkalmazva az erdőirtásmentes termékekről szóló rendelet várható hatásait a brazíliai kávészektorban, kvalitatív hatásbecslés segítségével térképezem fel.
A vizsgálat eredményeként rámutatok az Európai Unió jogi hozzájárulására a brazíliai erdőirtások sikeres visszaszorításához. Brazília azonban külső anyagi támogatásra szorul a kávéipari vállalatai és termelői előtt álló megfelelési kötelezettség okozta átállási kihívások leküzdéséhez, valamint a brazil állami kezdeményezés nyomán zajló „zöld átmenet” eredményes megvalósításához.



